**Κριτήριο Αξιολόγησης στη Νεοελληνική Γλώσσα**

**Κείμενο Ι**

Καλλιεργώντας την κουλτούρα του ατομικισμού

Στην εποχή που ζούμε κάποιος μπορεί να κάνει μια διαπίστωση: τα παιδιά σπανίως έρχονται σε επαφή με προτροπές και συμβουλές όπως: ενδιαφέρσου για το περιβάλλον, σεβάσου τον διπλανό σου, μοιράσου μαζί του, μπες στη θέση ενός άλλου, ενός αδύναμου, βοήθησέ τον, δέξου το(ν) διαφορετικό, κάνε σωστές πράξεις, υπεράσπισε τον αδύναμο, όλοι οι άνθρωποι έχουν αξία, κάνε ουσιαστικές σχέσεις, φρόντισε την πνευματική καλλιέργειά σου, αγάπα τον άνθρωπο. Με λίγα λόγια, όλα αυτά που συνιστούν το αντίθετο του ατομικισμού, δηλαδή τον αλτρουισμό.[…]

 Πώς η οικογένεια θρέφει τον ατομικισμό των παιδιών

[…] Σήμερα ζούμε ένα σουρεαλιστικό φαινόμενο: ενώ η ελληνική οικογένεια είναι σε μεγάλο βαθμό παιδοκεντρική, τα παιδιά δεν αισθάνονται αυτό που κάποτε ήταν «τα παιδιά της οικογένειας». Τις παλαιότερες εποχές αν ρωτούσες ένα παιδί τι είναι αυτό που φοβάται περισσότερο στη ζωή του, θα απαντούσε πρωτίστως να μην πάθουν κάτι τα μέλη της οικογένειάς του. Υπήρχε ένας καημός στο βλέμμα τους. Σήμερα, τα παιδιά φοβούνται περισσότερο την ανεργία, τη μοναξιά, τη μη πραγματοποίηση των στόχων τους, νοιάζονται κυρίως για τη δική τους υγεία και πράγματα που τους αφορούν άμεσα.

Επιπλέον, πολλοί γονείς με τη στάση τους απέναντι σε άλλους ανθρώπους δίνουν το παράδειγμα του πώς πρέπει να φέρονται τα παιδιά τους. Ο γονιός με τη στάση του και τον τρόπο συμπεριφοράς του περνάει κάποια μηνύματα, γίνεται το πρότυπο για τον νέο άνθρωπο: αν σε αυτήν τη στάση κυριαρχεί ο ατομικισμός και η ιδιοτέλεια, αυτό θα εισπράξει το παιδί. Αν στη στάση του γονιού υπάρχει η λογική: μην υπολογίζεις κανέναν, μην σε νοιάζει για κανέναν, τότε αναπόδραστα θα υιοθετήσουν αυτό το μοντέλο.

 Ο ρόλος του σχολείου στην ανάπτυξη του ατομικισμού

[…] Επικουρικά στον ρόλο των γονέων έρχεται το εκπαιδευτικό σύστημα, δηλαδή το περιβάλλον του σχολείου. […] Κάθε παιδί διάγει έναν ατομικό σχολικό βίο: διαβάζει, εξετάζεται, βαθμολογείται, συλλέγει γνώσεις-προσόντα και δίνει εξετάσεις. Οι βαθμοί, τα βραβεία, η διάκριση σε διαγωνισμούς, τα αριστεία, τα μόρια εισαγωγής μετά τις πανελλαδικές εξετάσεις θρέφουν μια ατομικιστική και ανταγωνιστική πλευρά στους μαθητές. Το σχολείο, όπως είναι δομημένο, αδυνατεί να καλλιεργήσει τη συλλογική συνείδηση. Η αλληλεγγύη, η συνεργατικότητα, η ομαδικότητα, η ενσυναίσθηση μοιάζουν παράταιρα και περιττά σε αυτόν τον αμείλικτο αγώνα που τα παιδιά πρέπει να αποδείξουν ότι είναι καλύτερα από τα άλλα. Ένα από τα βασικότερα χαρακτηριστικά των παιδιών και των νέων που έχουν αποκτήσει ατομικιστικά στοιχεία είναι ότι θεωρούν πως πάντα έχουν δίκιο, πως πάντα φταίει κάποιος άλλος και πως όλοι τούς αδικούν, αφού δεν αναγνωρίζουν την αξία τους.

 Ο ρόλος της κοινωνίας

[…] Στην πραγματικότητα, η ίδια η κοινωνία σε ωθεί να προσαρμοστείς στον κυνικό κόσμο όπου θα ζήσεις. Όταν η κοινωνία, στο σύνολό της, έχει καταδικάσει τις αξίες του ανθρωπισμού (ηθικοί κανόνες, αλληλεγγύη, αυτοσεβασμός, αναζήτηση της κοινωνικής προόδου), πώς θα τις διδάξει στα παιδιά; Πώς βλέπει η κοινωνία έναν ανιδιοτελή, ρομαντικό άνθρωπο, ταγμένο στα ιδανικά και στις αξίες του; Πώς βλέπει η οικογένεια ένα άτομο που εμμένει να παραμένει στη χώρα του, που θέλει να δημιουργήσει στη χώρα του, όπου η διαφθορά και η αναξιοκρατία κυριαρχούν και οι ευκαιρίες είναι λιγοστές; Καταλήγοντας, το ερώτημα είναι αυτό: θέτουμε την ευημερία του συνόλου πάνω από τους ηθικούς κώδικες των καιρών, οι οποίοι σπανίως επιβραβεύουν τον άξιο, ενώ συχνά τον καθιστούν αντιδημοφιλή ή καταστρατηγούμε τα πάντα στην εξυπηρέτηση των προσωπικών συμφερόντων; […]

*Θωμάς Καραγκιοζόπουλος:* [*https://www.fractalart.gr/kalliergontas-tin-koyltoyra-toy-atomikismoy/*](https://www.fractalart.gr/kalliergontas-tin-koyltoyra-toy-atomikismoy/)

**Κείμενο ΙΙ**

 Το αναπόφευκτο ατόπημα του ανθρωπισμού είναι η διολίσθησή του στον ατομικισμό. Ο Humanismus (ανθρωπισμός, ουμανισμός) κατάντησε Individualismus (ατομικισμός). Λέμε *άνθρωπος* και εννοούμε *άτομο*. Μιλούμε για τον *πολίτη* και έχουμε στον νου τον *ιδιώτη*. Αναφερόμαστε στον *εαυτό* μας και εξυπονοούμε το *εγώ* μας σε τέτοιο βαθμό, ώστε να λησμονούμε τον *άλλο* που συνυπάρχει μαζί μας και το *όλον* μέσα στο οποίο συνανήκει το *εγώ* μας μαζί με καθένα *άλλο* του. Οι λογοτέχνες προφήτευαν από τον προπερασμένο αιώνα ήδη: «Όλοι στον αιώνα μας χώρισαν και γίνανε μονάδες, ο καθένας αποτραβιέται στη μοναξιά του, ο καθένας απομακρύνεται απ’ τον άλλον, κρύβεται και κρύβει το έχει του και καταλήγει ν’ απωθεί τους ομοίους του και ν’ απωθείται απ’ αυτούς» (Ντοστογιέφσκι). […]

Για να υπερβεί ο ανθρωπισμός την κρίση του απαιτείται να προβεί σε μια μόνο σωτήρια πρωτοβουλία: να αποποιηθεί τον ατομικισμό. Για να μιλήσουμε με την γλώσσα των ποιητών μας: «Το καίριο στη ζωή αυτή κείται πέραν του ατόμου. Με τη διαφορά ότι, αν δεν ολοκληρωθεί κανείς ως άτομο —κι όλα συνωμοτούν στην εποχή μας γι’ αυτό— αδυνατεί να το υπερβεί» (Ελύτης). Ο ανθρωπισμός χρειάζεται, αλλά δεν αρκεί έτσι όπως κατάντησε, δηλαδή σαν ατομικισμός. Απαιτείται ο ανθρωπισμός και περιττεύει ο ατομικισμός. Είναι επιτακτική ανάγκη των καιρών μας να περάσουμε από την εξατομίκευση του ανθρώπου στον εξανθρωπισμό του ατόμου. Με δυο λόγια, πρέπει να απελευθερώσουμε τον ανθρωπισμό από τον ατομικισμό. Όταν ο άνθρωπος αυτοπεριορίζεται στο άτομο, τότε αυτοχειριάζεται υπαρξιακά. Ο ατομικισμός είναι το καρκίνωμα του ανθρωπισμού.

Ο ορίζοντας για την αποδέσμευση του ανθρωπισμού από τον ατομικισμό είναι ο κοινωνισμός. Ο ανθρωπισμός χρειάζεται να κοινωνικοποιηθεί, δηλαδή ο άνθρωπος να αντιληφθεί την ύπαρξή του ως συνύπαρξη κι όχι σαν δήθεν αυθύπαρκτη μονάδα αποκομμένη από το περιβάλλον της, όπως δυστυχώς συμβαίνει με το άτομο. […] Με μια απλή φράση: ο άνθρωπος δεν υπάρχει απλώς, αλλά συνυπάρχει κυρίως.

Ο άνθρωπος είναι συνάνθρωπος, αλλιώτικα καταντά απάνθρωπος. Ο ανθρώπινος άνθρωπος δεν είναι ατομικός αλλά κοινωνικός: δεν αποτελεί ύπαρξη αλλά συνύπαρξη. […]

Πυξίδα για τον ασφαλή *διάπλου* ανάμεσα στην Σκύλλα της εξατομίκευσης και στην Χάρυβδη της μαζοποίησης είναι η κοινωνικοποίηση του ανθρωπισμού. Χωρίς να διακινδυνεύουμε κανενός είδους προφητεία και δίχως να καταφεύγουμε σε ιστορικοφιλοσοφικές μαντείες, πιστεύουμε ότι ο κοινωνισμός του ανθρωπισμού είναι η επιταγή των καιρών μας.

*Μάριος Μπέγζος, «Ο κοινωνισμός του ανθρωπισμού», Ευθύνη, τεύχος 420, ∆εκέμβριος 2006, σελ. 647-648*

**Κείμενο ΙΙΙ**

Αργύρης Χιόνης, Εσωτικά τοπία

Κάποιος που, χρόνια ολόκληρα, στον εαυτό του έμεινε κλεισμένος ξέχασε τα σημεία του ορίζοντα. Χρόνια ολόκληρα, στο δυτικό της σκέψης του μπαλκόνι καθισμένος, τον ήλιο περιμένει ν’ ανατείλει.

Ένα αδιάκοπο λυκόφως η ζωή αυτού του ανθρώπου· τα μάτια του διαρκώς βασιλεμένα.

**ΘΕΜΑ Α**

Να αποδώσετε περιληπτικά σε 60 - 70 λέξεις τον τρόπο με τον οποίο καλλιεργείται η κουλτούρα του ατομικισμού από το σχολείο και την κοινωνία σύμφωνα με το Κείμενο Ι.

(Μονάδες 20)

**ΘΕΜΑ Β**

Ερώτημα 1ο

Ο συγγραφέας του Κειμένου ΙΙ χρησιμοποιεί ως τρόπο πειθούς, εκτός των άλλων, και την επίκληση στην αυθεντία. Να εντοπίσετε δύο περιπτώσεις επίκλησης στην αυθεντία και να σχολιάσετε τη λειτουργία της.

(Μονάδες 10)

Ερώτημα 2ο

Τα Κείμενα Ι και ΙΙ συνδιαλέγονται; Ποιο νομίζετε ότι είναι το κοινό σημείο αναφοράς τους και πού έγκειται η διαφοροποίησή τους, αναφορικά με το περιεχόμενο;

(Μονάδες 15)

Ερώτημα 3ο

α) Να αιτιολογήσετε τη χρήση του ασύνδετου σχήματος στις παρακάτω περιόδους του Κειμένου Ι: «Κάθε παιδί διάγει έναν ατομικό σχολικό βίο: διαβάζει, εξετάζεται, βαθμολογείται, συλλέγει γνώσεις-προσόντα και δίνει εξετάσεις. Οι βαθμοί, τα βραβεία, η διάκριση σε διαγωνισμούς, τα αριστεία, τα μόρια εισαγωγής μετά τις πανελλαδικές εξετάσεις θρέφουν μια ατομικιστική και ανταγωνιστική πλευρά στους μαθητές.»

β) Σε ποιο κοινό νομίζετε ότι απευθύνεται ο συντάκτης του Κειμένου ΙΙ και ποιος είναι ο σκοπός του; Στην απάντηση σας να λάβετε υπόψη σας τα ρηματικά πρόσωπα και το ύφος του κειμένου.

 (Μονάδες 10)

**ΘΕΜΑ Γ**

Ποιο θέμα θίγει το Κείμενο ΙΙΙ και ποια η διαφαινόμενη θέση του συγγραφέα πάνω σε αυτό; Πόσο δραστικό και αποτελεσματικό είναι το μήνυμά του; Να αναπτύξετε τις απόψεις σας με αναφορές σε συγκεκριμένους κειμενικούς δείκτες.

(Μονάδες 15)

**ΘΕΜΑ Δ**

Σε ένα κείμενο επιχειρηματολογίας 300 - 350 λέξεων να δείξετε γιατί ο ατομικισμός σήμερα κλονίζει την κοινωνική και πολιτική μας ταυτότητα. Τι θα αντιπροτείνατε γι’ αυτό; (Μονάδες 30)

